Diari Oficial de la Generalitat Valenciana


Sumari del DOGV 7602, del 27-08-2015 (2015/7185)

RESOLUCIÓ de 14 d'agost de 2015, de la Secretaria Autonòmica d'Educació i Investigació, per la qual es convoquen proves conduents a l'obtenció de la titulació administrativa de Capacitació Lingüística per a l'Ensenyament en Valencià dirigida a les persones que hagen participat en el procés selectiu convocat per l'Orde 45/2015 i l'Orde 46/2015.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7602

Data del DOGV
:   27-08-2015

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2015/7185


Data del document
:   14-08-2015

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * concurs administratiu

RESOLUCIÓ de 14 d'agost de 2015, de la Secretaria Autonòmica d'Educació i Investigació, per la qual es convoquen proves conduents a l'obtenció de la titulació administrativa de Capacitació Lingüística per a l'Ensenyament en Valencià dirigida a les persones que hagen participat en el procés selectiu convocat per l'Orde 45/2015 i l'Orde 46/2015. [2015/7185]  
L'Orde 17/2013, de 15 d'abril, de la Conselleria d'Educació, Cultura i Esport, per la qual es regulen les titulacions administratives que faculten per a l'ensenyament en valencià, de valencià i en llengües estrangeres en les ensenyances no universitàries a la Comunitat Valenciana (DOCV 7006, 18.04.2013) regula i actualitza els requisits mínims quant a formació del professorat per a l'ensenyament en les diferents llengües a la Comunitat Valenciana i establix de manera diferenciada les titulacions administratives del Certificat de Capacitació per a l'Ensenyament en Valencià, el Certificat de Capacitació per a l'Ensenyament en Llengua Estrangera, amb especificació de la llengua i el Diploma de Mestre de Valencià.  
La Conselleria d'Educació, Investigació, Cultura i Esport ha convocat en el present curs procediments selectius d'accés als cosos docents mitjançant l'Orde 45/2015, de 4 de maig, de la Conselleria d'Educació, Cultura i Esport, per la qual es convoca el procediment selectiu per a ingrés en el cos de mestres i el procediment per a l'adquisició de noves especialitats per funcionaris del mateix cos, així com mitjançant l'Orde 46/2015, de 4 de maig, de la Conselleria d'Educació, Cultura i Esport, per la qual es convoca procediment selectiu d'ingrés i procediment per a l'adquisició de noves especialitats en els cossos docents de professors d'Ensenyança Secundària, professors d'escoles oficials d'idiomes i professors tècnics de Formació Professional.  
  
Tots els aspirants que superen el procés selectiu però no estiguen en possessió de la capacitació en valencià estan obligats a obtindre-la durant la fase de pràctiques.  
Tots els aspirants que no superen el procés selectiu però aproven, almenys, el primer examen i no hagen acreditat estar en possessió del certificat de valencià, quedaran desactivats de les llistes d'aspirants a exercir llocs en règim d'interinitat en els cossos docents, fins que acrediten la superació de la capacitació en valencià.  
  
En virtut de les competències establides en el Decret 190/2012, de 21 de desembre, del Consell, pel qual s'aprova el Reglament orgànic i funcional de la Conselleria d'Educació, Cultura i Esport (DOCV 6929, 24.12.2012), resolc:  
  
Primer. Objecte i àmbit d'aplicació  
Es convoquen proves extraordinàries per a l'obtenció de la titulació administrativa de Capacitació Lingüística per a l'Ensenyament en Valencià.  
Les proves es realitzaran a les ciutats d'Alacant, Castelló de la Plana i València.  
  
Segon. Destinataris i requisits de participació  
1. Podran accedir a aquesta convocatòria aquelles persones que hagen participat en el procés convocat per l'Orde 45/2015 i l'Orde 46/2015 i que l'hagen superat. També podran participar aquelles que no hagen superat l'oposició, sempre que hagen superat el primer examen de la convocatòria, i no estiguen en possessió del certificat de capacitació en valencià.  
2. Aquelles persones que complint el requisit especificat en el punt 1 hagen sigut admesos en la convocatòria ordinària que realitzaran les proves el 19 de setembre, no podran participar en aquesta convocatòria i hauran de fer-ho en l'ordinària en la qual han sigut admesos.  
  
3. La resta de participants seran inscrits d'ofici i tan sols hauran de confirmar la seua participació a les proves en el termini establit.  
  
Tercer. Confirmació de l'assistència a les proves i realització  
Tots els participants inscrits hauran de confirmar la seua assistència a les proves a través de l'enllaç que s'habilitarà en la pàgina web del Servei de Formació del Professorat des del dia 7 al 14 de setembre de 2015.  
El fet de no confirmar implicarà la no realització de la prova.  
Les proves es realitzaran el dia 26 de setembre de 2015 a les 09.30 hores, a les seus indicades en la pàgina web del Servei de Formació del Professorat.  
  
Quart. Atenció als aspirants amb discapacitat  
S'adoptaran les mesures necessàries perquè els aspirants amb discapacitat tinguen les mateixes oportunitats per a la realització dels exercicis que la resta dels participants.   
Els aspirants amb discapacitat hauran de fer-ho constar en una sol·licitud dirigida al Servei de Formació del Professorat, a la qual hauran d'adjuntar, el certificat que acredite esta circumstància perquè es puguen realitzar les adaptacions necessàries de temps i mitjans per dur a terme la prova en les condicions més favorables, sense que puguen ser eximits de la realització de cap de les àrees de la prova. En tot cas, els criteris d'avaluació seran els mateixos que s'aplicaran a la resta d'aspirants.  
  
  
Cinqué. Identificació dels aspirants  
Els aspirants hauran de portar a la prova un document oficial d'identitat que permeta la identificació unívoca.  
L'organització de la prova podrà requerir, en qualsevol moment, la identificació dels aspirants, que hauran d'acreditar la seua personalitat mitjançant l'exhibició del document oficial d'identitat, passaport o permís de conducció, sense que siguen vàlides còpies d'estos documents.  
  
  
Sisé. Comissió d'Avaluació  
1. Per a l'organització del procediment regulat en esta convocatòria es constituirà una Comissió d'Avaluació, formada pels membres següents:  
- El cap del Servei de Formació del Professorat o persona en qui delegue, que actuarà com a president.  
- Dos tècnics del Servei de Formació del Professorat.  
- Dos funcionaris designats per la Secretaria Autonòmica d'Educació i Investigació, actuant un d'ells com a secretari.  
2. Són funcions de la Comissió d'Avaluació les següents:  
a) Valorar el compliment dels requisits de participació que figuren en la convocatòria. La comissió podrà sol·licitar als interessats la documentació que crega oportuna en qualsevol moment del procediment.  
  
b) Sol·licitar els informes i assessorament que considere necessaris.  
c) Realitzar, si és el cas, tràmits d'audiència de conformitat amb el que preveu l'article 84 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
d) Valorar la documentació presentada pels participants.  
e) Planificar el procés relatiu a les proves, establint protocols específics d'actuació per a tots els sectors implicats.  
f) Proposar el model de les proves regulades en esta convocatòria i dissenyar-les.  
g) Establir els criteris generals per a la correcció i avaluació de les proves.  
h) Resoldre els dubtes o discrepàncies que puguen sorgir en el desenrotllament del procés.  
i) Elaborar el llistat provisional i definitiu de candidats que resulten aptes.  
j) Seleccionar els examinadors de la part oral i els correctors de la part escrita de les proves.  
k) Establir els criteris de revisió de les qualificacions que ha de seguir la comissió tècnica de revisió.  
3. Per tractar-se d'un òrgan col·legiat, se li aplicarà la regulació continguda en la Llei 30/1992, de 26 de novembre, de Règim Jurídic dels Administracions Públiques i del Procediment Administratiu Comú.  
  
Seté. Estructura i funcionament dels proves  
1. Les proves seran úniques per a cada titulació administrativa i hauran de realitzar-se en la llengua objecte de la certificació, tenint en compte els objectius i continguts establits en l'Orde 17/2013, de 15 d'abril, de la Conselleria d'Educació, Cultura i Esport, per la qual es regulen les titulacions administratives que faculten per a l'ensenyament en valencià, de valencià i en llengües estrangeres en les ensenyances no universitàries en la Comunitat Valenciana.  
2. La Conselleria d'Educació, Investigació, Cultura i Esport posarà a disposició dels aspirants, a través de la pàgina web del Servei de Formació del Professorat, a l'apartat de Capacitació, materials per a la preparació de les proves regulades per esta convocatòria.  
  
3. Totes les proves es realitzaran en una única jornada, segons l'horari i el calendari que figura en el punt tercer d'esta convocatòria, en les seus que s'indicarà en el moment de la publicació dels llistats definitius de sol·licituds confirmades.  
4. Per a obtindre la qualificació d'apte, els participants han de superar la part oral i escrita de les proves, les dos conjuntament.  
5. Quan un responsable de l'organització de les proves observe un acte o conducta indeguda, prendrà les mesures oportunes que garantisquen la correcta realització de les proves i ho farà constar en una diligència acreditativa de l'incident.  
6. L'ús per part dels aspirants de mitjans il·lícits en el transcurs de la prova o la suplantació de personalitat seran sancionats amb la qualificació de no apte, sense perjuí de l'exigència de la responsabilitat que corresponga.  
  
Huité. Criteris d'avaluació  
1. La Comissió d'Avaluació establirà els requisits de superació de les proves, la puntuació mínima per a aprovar, així com els criteris i barems de la part oral i també per a la correcció i valoració de la part escrita, per a aconseguir la uniformitat i garantir la igualtat dels aspirants.  
2. Els criteris de correcció de les proves estaran disponibles en la pàgina web del Servei de Formació del Professorat abans de la seua realització.  
  
Nové. Publicació de resultats  
1. Realitzades les proves, es farà pública en la pàgina web del Servei de Formació del Professorat de la Conselleria d'Educació, Investigació, Cultura i Esport la llista provisional dels aspirants amb la qualificació d'apte o de no apte.  
2. Es podrà interposar una al·legació, per registre d'entrada, en el termini de 10 dies naturals a comptar des de la seua publicació.3. Les al·legacions seran resoltes en el termini d'un mes des de la finalització del període de presentació, transcorregut el qual es consideraran desestimades les no resoltes i es tindran per definitius els resultats no esmenats.  
  
  
Deu. Comissió tècnica de revisió  
1. Es constituirà una comissió tècnica de revisió de proves integrada pel cap del Servei de Formació del Professorat, dos tècnics del Servei de Formació del Professorat i un funcionari designat per la Secretaria Autonòmica d'Educació, que actuarà com a secretari. No podran formar part d'esta comissió els avaluadors de la part oral o els correctors de la part escrita responsables de la qualificació contra la qual es recorre.  
  
2. La comissió procedirà, si és necessari, a una segona correcció per a la qual cosa podrà comptar amb assessors externs.  
3. La comissió emetrà un informe, amb proposta de resolució, sobre la modificació o la confirmació de la qualificació contra la qual es recorre.  
4. El president de la Comissió d'Avaluació podrà, en tot moment, rectificar d'ofici els errors materials o aritmètics que es deduïsquen dels expedients i modificar les actes i els registres informàtics corresponents als errors detectats.  
  
Onze. Custòdia i destrucció de la documentació  
Els protocols escrits i les anotacions de l'àrea d'expressió oral hauran de conservar-se, almenys, fins a quatre mesos després de la realització de la prova. En els supòsits de revisió, els exàmens i les anotacions implicats es conservaran fins que haja transcorregut el termini fixat en la resolució o es resolga el procediment contenciós administratiu.  
  
  
Dotze. Expedició de les titulacions administratives  
Una vegada publicades les llistes definitives d'aptes s'emetran d'ofici les titulacions administratives a què fa referència esta convocatòria.  
  
Tretze. Efectes  
Esta resolució produirà efectes des de l'endemà de la seua publicació en el Diari Oficial de la Comunitat Valenciana.  
  
De conformitat amb els articles 106, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei reguladora de la jurisdicció contenciosa administrativa, contra esta resolució, que posa fi a la via administrativa, es podrà interposar recurs potestatiu de reposició o directament recurs contenciós-administratiu, en els terminis i davant dels òrgans que s'indiquen a continuació:  
a) El recurs de reposició s'haurà d'interposar davant del conseller d'Educació, Investigació, Cultura i Esport en el termini d'un mes a partir de l'endemà a què es publique.  
b) El recurs contenciós-administratiu s'haurà de plantejar davant del jutjat del Tribunal Superior de Justícia de la Comunitat Valenciana en el termini de dos mesos a partir de l'endemà a què es publique.  
  
València, 14 d'agost de 2015.- El secretari autonòmic d'Educació i Investigació: Miguel Soler Gracia.